Dagslys (film)

Handling

Filmen starter under ettermiddagsrushet i New York der en stjålet bil raser gjennom en av tunnelene som binder sammen Manhattan og New Jersey. Den kolliderer med en lastebil med giftige kjemikalier, noe som resulterer i en enorm eksplosjon som antenner mesteparten av tunnelen og menneskene i den. Den suspenderte redningsmann Kit Latura kommer tilfeldigvis kjørende ved tunnelen like etter katastrofen og skjønner raskt alvoret i situasjonen. Han får i oppdrag å ta seg inn for å se etter overlevende. Han klarer å finne en vei inn og lokaliserer en gruppe overlevende, men blir selv blir sittende fast. Derfra begynner gruppens forsøk på å finne en vei ut. Tidsaspektet blir viktig siden luften er i ferd med å tynnes ut. I tillegg truer enorme vannmasser fra Hudsonelva med å bryte gjennom kritiske punkter i tunnelsystemet som ble skadet i eksplosjonen.

Økonomi

Filmen ble ingen suksess på amerikansk kino hvor den innbrakte 33 millioner dollar, men gjorde det bedre utenfor USA hvor den innbrakte 125 millioner dollar. Den endte dermed på en totalomsetning på over 159 millioner. Den havnet på en 17. plass over de mest innbringende filmene på verdensbasis i 1996, men havnet så langt nede som på 48. plass i USA.
Produksjonsbudsjettet var på ca 80 millioner dollar.

Anmelderne

Den fikk forholdsvis dårlige kritikker og har kun oppnådd 20 % på Rotten Tomatoes. Den amerikanske filmanmelderen Roger Ebert gav den to av fire stjerner, mens Leonard Maltin gav den tre av fire.
Anmelderne var noe blandet i Norge. VGs anmelder var blant de mest positive og gav den terningkast fem. Anmelderen skrev at: «Stallone profitterer grovt på mykere og mer sårbare elementer hos heltefiguren enn vi er vant til. Sentimentaliteten er stort sett tømme-holdt. Menneskene virker levende. Action'en, stunt'ene og eksplosjonene likevel såpass fantastiske og eventyrpregede at det blir spektakulært nok. Og tradisjonell filmvold er faktisk fraværende».  Aftenpostens anmelder var jevnt over positiv og skrev: «Filmen er meget vellaget, selv om manuskriptet og replikkene kan være like gjørmete som hullene i tunnelen. Åpningsscenene sitter som skuddsalver, og tempoet holdes stødig oppe. Alt er teknisk imponerende gjennomført, filmen er en orgie i special effects». Anmelderen i Bergens Tidene var også jevnt over fornøyd og skrev: «Rob Cohen har laget en katastrofe-film som driver deg ned i setet i pur actionglede. Han har strødd akkurat nok overraskelser ut-over de to timene til at du holder pus-ten neste gang du kjører gjennom Fløyfjellstunnelen». Dagbladets anmelder var ikke like positiv og gav den terningkast tre, med begrunnelsen: «Dagslys bærer alle preg av å være påkostet, skjønt det er neppe manusutvikling pengene er gått til. Spesialeffektene har nok tatt det meste».

Priser og nominasjoner

Filmen ble tildelt en Golden Reel av Motion Picture Sound Editors i USA. Den ble nominert til en Oscar i klassen beste lydeffekter.

I Norge

Dagslys ble ingen stor kinosuksess i Norge, men ble den fjerde mest utleide filmen på video i 1997. Den ble lansert på leievideo i slutten av juni 1997.

Innspilling

Alle tunnelscenene ble innspilt i Roma, mens de andre scenen ble innspilt i New York og New Jersey. Opptakene ble gjort høsten 1995 og vinteren 1996. Stallone beskrev innspillingen som de mest krevende han hadde vært borti.